Agt sterf in twee ongelukke in KZNSewe mense is op slag dood in ’n ongeluk naby die Tugelabrug noord van Durban. Foto: Verskaf ŉ Motorfietsryer het sy lewe in ŉ trompop botsing op die M4 in Durban verloor. Volgens die Netcare 911-woordvoerder Shawn Herbst het hul paramedici Vrydag omstreeks 20:45 berig van ŉ botsing op die M4-noordwaarts naby Umdloti in die noorde van Durban ontvang. Op die toneel het dit geblyk dat ŉ motor en die motorfiets trompop gebots het. “Die volwasse man op die motorfiets het noodlottige beserings opgedoen is op die toneel dood verklaar,” sê Herbst. Die polisie was ook op die toneel om die ongeluk te ondersoek. In ŉ afsonderlike voorval is sewe mense Saterdagmiddag dood toe twee motors elders in KwaZulu-Natal gebots het. Die oorledenes se liggame het versprei gelê op die suidwaartse sowel as noordwaartse bane van die N2 naby die Tugelabrug, noord van Durban. Na bewering het die bestuurder van ŉ Toyota Etios beheer oor die motor verloor en trompop met ŉ Toyota Hilux gebots. Die slag was so geweldig dat sewe mense op slag dood is. Die pad was geruime tyd gesluit terwyl noodwerkers die toneel opgeruim het.